Namibië slag 'smokkelwild' op grens
• Nuus • Namibië slag 'smokkelwild' op grens
Foto: CHARL VAN ROOYEN 'n Boer wie se bokke glo onwettig oor die Namibiese grens geneem is, meen dit is as gevolg van 'n misverstand. 'n Boer en voormalige Griekwa- en Bloubul-rugbyspeler verwag dat hy boetes opgelê gaan word nadat 17 springbokke en 12 rooibokke glo onwettig op een van sy vragmotors oor die Namibiese grens geneem is. Mnr. Dries Scholtz, wat naby Douglas boer, het aan Volksblad gesê hy wil met die owerhede saamwerk om die probleem op te los, want: "Die misverstand tussen my en die bestuurders is nie goed vir my goeie naam nie."
Twee vragmotorbestuurders wat vir Scholtz werk, is verlede week reeds op Luderitz beboet omdat wild gevind is op die vragmotor wat voerbale vervoer het. Die vragmotor is by die grenspos op Alexanderbaai deur, en is later voorgekeer deur Namibiese owerhede, wat beslag gelê het op die inhoud van die vragmotor.
Nadat Suid-Afrika verlede jaar sy bek-en-klouseervryestatus verloor het, mag vee en wild nie uitgevoer word nie.
Geluide in vragmotorDie Namibiese owerheid het glo besluit om die vragmotor voor te keer, omdat 'n polisieman by die grenspos geluide in die vragmotor gehoor het.
Volgens die koerant is bokke in groepies van ses tussen styfgepakte bale gevind, met seile wat bo-oor gespan was. Die owerhede het op vyf dooie bokke afgekom terwyl die vragmotor afgepak is. Die res van die bokke is oor die naweek van kant gemaak.
Scholtz skryf die voorval toe aan 'n misverstand tussen hom en sy werkers. Hy was in die buiteland toe hy opdragte per telefoon aan sy werkers gegee het. Hy sê die werkers het die verkeerde sleepwa aangehaak vir 'n aflewering lusern in Namibië. Die wa wat wel aangehaak is, was bestem vir 'n nabygeleë plaas.